钦定古今图书集成/明伦汇编/官常典/第324卷 > 《送驾部郑郎中二十八丈》唐·郑谷
## 钦定古今图书集成/明伦汇编/官常典/第324卷 > 《送驾部郑郎中二十八丈》唐·郑谷

香浮玉陛晓辞天，袍拂蒲茸称少年。郎署转曹虽久
次，京河亚尹是优贤。纵游云水无公事，贵买琴书有
俸钱。今日龙门看松雪，探春明日向平泉。

《春秋运斗枢》，“黄帝坐元沪与大司马容光临，观凤衔
图，置黄帝前。”

《博物志》：太公望为灌坛令。文王梦见妇人当道哭，问
其故，曰：“吾泰山之神女，嫁为西海妇，灌坛令当吾道，
不得作风雨。”梦觉，召太公。是日果疾风暴雨，文王乃
拜太公为大司马。

《新序》：管仲言齐桓公曰：“平原广囿，车不结轨，士不旋
踵，鼓之而三军之士，视死若归，则臣不若王子成甫，
请置以为大司马。”

《唐类函》：楚大司马景舍帅军伐蔡，蔡侯奉社稷而归
之。楚发其赏，舍辞曰：“发诚布令而敌退，是王威也；相
攻而敌退，是将威也。战而敌退，是众威也。臣不宜以
众威受赏。”

《晋中兴书》：王猛少贫贱，鬻畚为事。尝至洛阳货畚，有
人于市贵买其畚，云：“家近在此，可随我取直。”随去忽
至深山，此人曰：“且住，当先启道君。”须臾猛进，见一公
踞胡床，头白，将从十许人，有一人引猛云：“大司马公
可进。”猛因拜老公，公曰：“王公何缘拜？”即十倍售畚直，
发人送猛出山，既出顾视，乃嵩高山也。

《南史顾琛传》：“琛字弘玮，迁尚书库部郎。元嘉七年，文
帝遣到彦之经略河南，大败悉委兵甲，武库为之空
虚。文帝宴会，有归化人在座，上问琛库中仗尚有几
许？琛诡辞答有十万人仗。旧库仗秘不言多少。上既
发问，追悔失言，及琛诡对，上甚善之。”

《唐书李辅国传》：“辅国为兵部尚书，南省视事，使武士
戎装夹道。”

《蒋伸传》：伸为兵部侍郎，宣宗雅爱信伸，每见必咨，大
下得失。伸言爵赏稍易，人有觊心，乱由是生。帝嗟叹，
伸三起三留曰：“他日不复独对卿矣。”伸不喻，未几，以
本官同平章事。

《山堂肆考》：屈突通为兵部尚书，从秦王平薛仁杲。时
贼珍宝山积，诸将争取之，通独无所取。帝闻之曰：“清
以奉国，名定不虚。”特赉金钱六百两，彩十段。

吴凑为京兆尹兼兵部尚书先是街樾皆榆后街树
缺所司值榆以补之凑曰：“榆非九衢之玩”亟命易之
以槐及槐阴成而凑已卒人皆指树而怀之。

《宋史王存传》：“存字正仲，润州丹阳人。幼善读书，年十
二，为古文数十篇，乡老先生见之，自以为不及。庆历
六年，登进士第。元丰五年，以枢密直学士改兵部尚
书，转户部。哲宗立，永裕陵财费，不逾时告备，宰相乘
间复徙之兵部。太仆寺，请内外马事得专达，毋隶驾
部。存言：如此则官制坏矣。先帝正省、台、寺、监之职，使
相临制，不可徇有司自便，而隳已成之法。”元祐初，还
户部，固辞不受。

《梁焘传》：焘检详枢密五房文字，内侍王中正将兵出
强干，赏不以法，焘争之不得，请外，出知宣州。入辞，神
宗曰：“‘枢臣云卿不肯安职，何也’？对曰：‘臣居官五年，非
敢不安职，恐不胜任使，故去耳’。神宗曰：‘王中正功赏
文书何为独不可’？”曰：“中正罔冒侥觊，臣不敢屈法以
负陛下。”

《王伦传》：“伦字正道，莘县人，文正公旦弟勖元孙也。家
贫无行，为任侠，往来京洛间，数犯法幸免，汴京失守，
钦宗御宣德门，都人喧呼不已，伦乘势径造御前曰‘臣能弹压之’。钦宗解所佩夏国宝剑以赐伦曰：‘臣未
有官，岂能弹压’。遂自荐其才，钦宗取片纸书曰：‘王伦
可除兵部侍郎’。”伦下楼挟恶少数人，传旨抚定，都人
乃息。宰相何栗以伦小人无功，除命太峻，奏补修职
郎，斥不用。

《言行录》：上祀南郊，苏轼以兵部尚书为卤簿使。上因
太庙宿斋行礼毕，特至青城，忽有赭伞犊车并青盖
犊车百馀乘冲突而来。公呼御营巡检使立车前曰：
“西来谁何，敢尔乱行”曰：“皇后并某国太夫人、某大长
公主也。”公即于青城上疏劾之。明日，使传命申敕有
司，严整仗卫。

《周益公集》：李文敏公邴召为兵部尚书。时苗刘反，露
刃宫门，上登楼抚谕，公亟趋前叱苗刘等，凶焰稍息。
公扣宰相朱胜非问计策，傅等皆在，公反复辨诘，人
为公危，公无惧色。太后垂帘，胜非奏曰：“自变故以来，
能助朝廷者，惟李邴、郑玨。”乃除公翰林学士。

《献征录》：于谦为兵部尚书，时立春日正值交泰节，众
议以先行庆贺，然后迎春，或以迎春而后庆贺，俱未
定议。俄而谦至，众质之，谦曰：“迎春宜先。”众曰：“何据？”曰：
“不见春王正月，春加王上，宜先迎春。”其机敏，一时无
出其右。

熊翀字鹏霄，孝宗朝改兵部侍郎。时大司马即马端
肃公，而侍郎有左熊、右熊，翀为左熊，京辇有“两熊夹
一马，天下太平”之谣，孝宗呼为熊胡子而不名。
刘大忧为兵部尚书，受知于孝宗。每朝罢，传宣循御
陛而上，面与商榷时事，虽公辅贵近有不预闻者。尝
召对，自早至午，惫不能行，命司礼太监李荣扶掖而
出。

刘大夏调职方郎中，举用守将，有暮夜怀金谢之者，
却不受。又明练于天下事，所奏覆多当上意，大司马
倚之若左右手。

《谿山馀话》：户部尚书杏冈李公瓒尝为兵部主事，言
“东山刘公大夏当孝宗之朝最为得君，公亦天下为
任，议汰冗食，凡军职皆以军功为准，通查裁革。”既得
旨议之，而一时侍卫将军力士之流，皆以才艺选，初
无军功，该司失于照详，类行报罢，一时哄然。时驸马
都尉樊凯管红盔将军，特过兵部，为言此辈不宜裁
革，东山概拒之。凯积不平，适当驾陞殿，凯立午门外，
语诸人曰：“尔辈不用了，昨已奉旨裁革，虽我亦无地
位矣。”盖激之也。众人遂散出。孝宗上殿，平昔执瓜带
刀之人皆不在，仪卫简寂，恐恐不安，屡顾左右问故。
既退，遂宣樊驸马面究。凯奏：昨兵部已行裁革去矣。
孝宗大声曰：“刘大夏敢如此！”玉色不怡，复宣兵部东
山至，走急气促，不能了了。而裁革之事悉罢，圣眷遂
衰矣。

《献征录》：李昆字承裕，武宗时陞武库司郎中。一日，吏
检库中年久文卷，获一匣若贮金者，漫无可稽。吏密
以白，昆笑而不答。乃会众启视之，有金四百馀两，即
移付公帑。

《沂阳日记》：武皇南征，驻跸留都，大将江彬等统领边
军数万扈从，屯处京城。彬恃恩跋扈，权侔至尊，下视
公卿，怀不轨心。乔公白岩时为大司马，独任留守之
重，持正镇静，每事裁抑，彬亦敬惮不敢肆，隐然虎豹
在山之势。一日晚，彬遣官兵索各城门锁钥，城中惊
骇，不知所出。督府遣人来谋于公，公曰：“守备者，所以
谨非常，城门锁钥，孰敢索，亦孰敢与者。虽天子诏，奈
何？”督府以公言拒之，竟寝，城中帖然。彬每假传旨，有
所谋为日数十道。公每得旨，必请面奏，彬计遂不行。
公又虞他变，乃选精通武艺者数十人，充隶卒随护。
一日，会公于演武场，彬欲逞部下之勇以慑人，问曰：
“南京亦有能武艺者，可与我边军一较乎？”公曰：“善者，
固有仓猝难至，吾从者亦略谙此，可与较。”彬易之。有
舆卒小而黑，人呼为鬼。李，有神力，善跌打，公呼出，叩
头请较。公谓彬曰：“今日较艺，伤死勿论。”彬部下四人，
大而长，视彼小甚，易之与李较随仆，彬失色。又命勇
者对，连胜七八人。后有刘鉴、廖清沙者，有重手法，来
敌皆负，彬由是夺气。又武皇在牛首山经宿，彬欲行
异志，而山神震吼，达曙不寐，不敢举事。次日，归抵聚
宝门，时已深夜，彬传旨开门迎驾，公闭门不纳。是夜，
武皇宿于报恩寺，公镇安都城，保护大驾，每矢死以
卫社稷。

《献征录》：“王积字子崇，进武库司郎中。故所隶风马船
千馀艘，以备上供物，郊庙香币、军需甲仗者分属诸
卫，每一船敝，辄卫校士自补，破产者相望，至有雉经
溺水以徇，长年二万馀散摄诸郡县吏因缘为隐匿，
至者仅六千人，船日以减耗。公既任武库久，熟计利
弊十馀事上之部，为言于朝，始以武库馀羡、水衡钱”
治船，不以累卫校士，而郡县所隐匿长年，悉出为官，
用著为令。

郑晓，字窒甫。授职方主事，日就省中罗九朝故牍阅
之，凡天下厄塞、士马虚实强弱之数，尽考核而得其故。大司马金公素重晓，属之曰：“子好学，幸为我著《九
边图》。”于是属槁为撰次《图志》三十卷。

胡世宁，起兵部侍郎，前谪辽东，熟知京东一带利病，
进备边二十五事。复忧时事，献《三经讲议》，引《大学》“秦
誓好恶”之章以戒媢嫉，《尚书》“惟辟作福”之章以重威
福，《易·大传》“不出户庭”之章以慎几微。辞多中群忌。
杨继盛字仲芳，迁兵部员外郎。时咸宁侯仇鸾骤得
兵政，骄且畏敌，请于二边互市市马，仇鸾主之，奉以
中国币帛，议遣使。公乃上疏条论其十不可五谬，上
壮之。仇鸾恌愤曰：“竖子目不知兵，宜其易之。”乃密疏
于上，上意遂中变，下公锦衣狱，贬狄道典史。

李学诗三迁至武选郎中，每逢选日，谢人事，竟日坐
署中校其功，阅秋毫之奸，无不烛照。掾有奸欺，辄笞
骂之曰：“若以我为何等郎，挠吾法者立死矣。”故掌选
数年，曹掾见之凛凛，而武吏以时袭官，无所留滞。
屠楷改南兵部尚书，明年恳辞机务，得允。归途送者
填塞，或相聚辄称曰：“公惟饮江水去耳。”惜乎不可挽
焉。

《唐类函》：“司马穰苴本姓田，齐威王以古司马法而附
穰苴，因号为司马穰苴。